b'\n_START_ARTICLE_\nM\xc3\xb2mia Nesi\n_START_SECTION_\nHist\xc3\xb2ria\n_START_PARAGRAPH_\nLa pe\xc3\xa7a forma part de la col\xc2\xb7lecci\xc3\xb3 d\'antiguitats eg\xc3\xadpcies que Eduard Toda va portar quan va tornar de la seva estada com a c\xc3\xb2nsol espanyol al Caire entre 1884 - 1886. Segons diverses fonts, en el moment en qu\xc3\xa8 Toda retorn\xc3\xa0 i hagu\xc3\xa9 de passar l\'aduana, com no sabia com declarar-la la m\xc3\xb2mia va passar com a bacall\xc3\xa0 sec._NEWLINE_El mateix any 1886 Eduard Toda va dividir la col\xc2\xb7lecci\xc3\xb3 i va regalar una part dels objectes al recent museu vilanov\xc3\xad que havia fundat el seu amic V\xc3\xadctor Balaguer i la resta la va cedir al Museu Arqueol\xc3\xb2gic Nacional d\'Espanya._NEWLINE_La primera refer\xc3\xa8ncia documental a la m\xc3\xb2mia \xc3\xa9s del 29 de maig de 1885, moment en qu\xc3\xa8 V\xc3\xadctor Balaguer li notific\xc3\xa0 al bibliotecari, Joan Oliva i Mil\xc3\xa0, que Eduard Toda ha regalat la m\xc3\xb2mia. La m\xc3\xb2mia est\xc3\xa0 datada, aproximadament, en el Baix imperi d\'Egipte, ja que la utilitzaci\xc3\xb3 de plantilles de cartr\xc3\xb3 (en aquest cas les trobem sobre el pit i les cames) en les m\xc3\xb2mies va comen\xc3\xa7ar al per\xc3\xadode sa\xc3\xafta (dinastia XXVI) i es va generalitzar durant l\'\xc3\xa8poca grecoromana.\n_START_SECTION_\nPresentaci\xc3\xb3 a Catalunya\n_START_PARAGRAPH_\nEduard Toda va donar una confer\xc3\xa8ncia el 16 de maig de 1886 on explic\xc3\xa0 en detall les excursions que va fer per Egipte i el significat i \xc3\xbas dels objectes que regal\xc3\xa0 al Museu Balaguer. Contava que l\'1 de febrer del 1886 en l\'expedici\xc3\xb3 arqueol\xc3\xb2gica a l\'Alt Egipte dirigida pel professor Gaston Maspero a Deir al-Madinah, prop dels colossos de M\xc3\xa8mnon. Es descobr\xc3\xad en aquell moment la tomba de Sennedjem, un hipogeu intacte des de feia m\xc3\xa9s de 3.000 anys. La cambra funer\xc3\xa0ria no havia estat oberta d\'en\xc3\xa7\xc3\xa0 que la tancaren i aix\xc3\xb2 ho assegurava la porta de fusta que encara estava tancada, amb el passador tancat i segellat. La cambra estava intacta i conservava les m\xc3\xb2mies, els sarc\xc3\xb2fags, les ofrenes i altes equips funeraris. D\'aquest sepulcre pertany la m\xc3\xb2mia nesi donada al Museu V\xc3\xadctor Balaguer._NEWLINE_En la citada confer\xc3\xa8ncia que don\xc3\xa0 Eduard Toda el 1886, l\'arque\xc3\xb2leg atribu\xc3\xad aquesta m\xc3\xb2mia a la dinastia XX i tradu\xc3\xad els jerogl\xc3\xadfics de les plantilles que t\xc3\xa9 sobre el cos.\n_START_SECTION_\nDescripci\xc3\xb3\n_START_PARAGRAPH_\nLa m\xc3\xb2mia Nesi \xc3\xa9s una m\xc3\xb2mia d\'un infant d\'uns 5 anys d\'edat de sexe indeterminat. Fa uns 83 cent\xc3\xadmetres de llargada per 19 cent\xc3\xadmetres d\'amplada i uns 15,5 cent\xc3\xadmetres de profunditat. El cos momificat est\xc3\xa0 embolcallat amb una bena de tela de lli i conserva a sobre dues plantilles policromades amb jerogl\xc3\xadfics.\n_START_SECTION_\nPlantilles\n_START_PARAGRAPH_\nLes m\xc3\xb2mies despr\xc3\xa9s de ser completament embenades es decoraven amb tot un seguit de cartrons policromats on hi havia dibuixos, jerogl\xc3\xadfics, decoracions geom\xc3\xa8triques, etc. Nesi est\xc3\xa0 coberta per dues plantilles policromades sobre el pit i les cames que es subjecten a partir d\'unes benes que es disposen de manera horitzontal. _NEWLINE_La primera plantilla, a la part superior de la m\xc3\xb2mia, t\xc3\xa9 un text jerogl\xc3\xadfic amb una f\xc3\xb3rmula convencional de la deessa Nut protegint al difunt. La traducci\xc3\xb3 dels jerogl\xc3\xadfics van ser tradu\xc3\xafts pel mateix Eduard Toda que diria: "Paraules de la deessa Nut: S\xc3\xb3c aqu\xc3\xad per a protegir-te i m\'estenc sobre teu rebutjant tots els mals". La plantilla de la part inferior, que es troba sobre les cames, diu: "Viva \xc3\xa9s la teva \xc3\xa0nima, oh Osiris Nesi, justa de veu eternament". _NEWLINE_Tanmateix, els estudis duts a terme per Lloren\xc3\xa7 Baqu\xc3\xa9s determinaran que la transcripci\xc3\xb3 de la plantilla hauria de ser: " Viva \xc3\xa9s la teva \xc3\xa0nima Osiris... just de veu, eternament". La traducci\xc3\xb3 quedaria incompleta perqu\xc3\xa8 en la plantilla hi ha un espai en blanc de 25 mm d\'al\xc3\xa7ada sense jerogl\xc3\xadfics pintats i tampoc hi ha traces que n\'hi hagu\xc3\xa9s hagut algun cop. Segurament aquest espai en blanc estaria reservat al nom del difunt. A banda i banda de la columna del jerogl\xc3\xadfic hi ha dos registres sim\xc3\xa8trics i afrontats, amb un fris de cobres i el xacal Anubis sobre un n\xc3\xa1os.\n_START_SECTION_\nRadiografia\n_START_PARAGRAPH_\nLa m\xc3\xb2mia va ser radiografiada per Porta i Xarri\xc3\xa9 i les radiografies van ser estudiades per Dom\xc3\xa8nec Campillo. Segons aquest autor es tracta de la m\xc3\xb2mia d\'un infant de cinc anys d\'edat, normalment constitu\xc3\xaft i sense signes patol\xc3\xb2gics, per aix\xc3\xb2 no es pot determinar el sexe de l\'infant.  En una fitxa elaborada per Maria Biscarri determina que a partir de les imatges extretes de la m\xc3\xb2mia permeten observar la totalitat de l\'esquelet que est\xc3\xa0 format per ossos dislocats a nivell del tronc. A l\'interior del crani s\'observen unes masses denses occipitals, que probablement corresponguin a subst\xc3\xa0ncies minerals utilitzades en el procediment de momificaci\xc3\xb3.\n_START_SECTION_\nEl nom Nesi\n_START_PARAGRAPH_\nBaqu\xc3\xa9s suggereix que la possible atribuci\xc3\xb3 del nom de Nesi podria explicar-se si la m\xc3\xb2mia hagu\xc3\xa9s posse\xc3\xaft un sarc\xc3\xb2fag m\xc3\xa9s expl\xc3\xadcit, pe\xc3\xa7a que potser Toda va poder veure per\xc3\xb2 que no compr\xc3\xa0 pel possible mal estat de conservaci\xc3\xb3 de dit sarc\xc3\xb2fag. Aquesta possibilitat qued\xc3\xa0 refermada anys m\xc3\xa9s tard amb la descoberta de la documentaci\xc3\xb3 in\xc3\xa8dita de Toda on, per exemple, explica que onze m\xc3\xb2mies estaven cadascuna amb la seva caixa per\xc3\xb2 que es van anar desfent abans d\'arribar al vaixell on havien de transportar-les al museu de Boulaq. _NEWLINE_El nom de Nesi juntament amb els altres noms com Nesjons, Nesisis, Nesptah, Nespanebauib, etc. es poden atribuir tant a homes com a dones. Tots aquests noms presenten una relaci\xc3\xb3 entre ells. Per exemple, Neisis pot traduir-se com \xc2\xabell (o ella) pertany a Isis\xc2\xbb, Nesptha com \xc2\xabell (o ella) pertany a Ptah\xc2\xbb, etc._NEWLINE_Per tant, Nesi seria l\'abreviatura d\'un nom m\xc3\xa9s llarg. Es sap que a partir de la dinastia XXII era un nom per a homes i que a partir de la dinastia XVIII va ser utilitzat per a dones.\n_START_SECTION_\nConservaci\xc3\xb3\n_START_PARAGRAPH_\nDegut a la seva fragilitat, l\'any 1986 la Biblioteca Museu V\xc3\xadctor Balaguer, en col\xc2\xb7laboraci\xc3\xb3 amb el Getty Research Institute i l\'empresa de serveis M\xc3\xa8tode van procedir a instal\xc2\xb7lar a la m\xc3\xb2mia en una nova vitrina, donat que patia problemes de conservaci\xc3\xb3. _NEWLINE_La nova vitrina, segellada herm\xc3\xa8ticament, posseeix uns sensors que mesuren els nivells d\'oxigen, humitat relativa i temperatura. Tanmateix, tamb\xc3\xa9 disposa de gas inert i es troba totalment estanc, fet pel qual tot l\'oxigen queda absorbit, protegint la pe\xc3\xa7a de la putrefacci\xc3\xb3 de la mat\xc3\xa8ria org\xc3\xa0nica. El vidre de la vitrina disposa d\'un filtre ultraviolat i un colorant que evita els danys produ\xc3\xafts per la llum.\n_START_SECTION_\nIcona\n_START_PARAGRAPH_\nEn tractar-se d\'una pe\xc3\xa7a tan singular ha fet que esdevingui un s\xc3\xadmbol popular per a la ciutat de Vilanova i la Geltr\xc3\xba. Per exemple, la m\xc3\xb2mia rep anualment una ofrena floral per part de La Uni\xc3\xb3 Vilanovina, entitat que va proclamar la Nesi com a presidenta d\'Honor de l\'associaci\xc3\xb3. A m\xc3\xa9s a m\xc3\xa9s, la m\xc3\xb2mia Nesi \xc3\xa9s el logotip de les activitats infantils que es duen a terme a la Biblioteca Museu V\xc3\xadctor Balaguer, el disseny del qual ha estat obra de l\'il\xc2\xb7lustrador Sebasti\xc3\xa0 Serra.'